作者：无名氏
词牌/韵律：十二时・忆少年

paragraphs: 日将旦、阴曀潜消。
天宇扇祥飚。
边陲静谧，夜熄鸣刁。
文教普旁昭。
兴太学、多士舒翘。
奉宗祧。
新庙榜宸毫。
配侑享於郊。
慈宁万寿，四海仰东朝。
男女正，中壶至桃夭。
年屡稔，漕舟衔尾夥，高廪接楹饶。
庙堂自有、擎天一柱，功比汉庭萧。
多少群工同德，俊乂旁招。
吉祥诸福集，燮理四时调。
三年郊见，六变奏咸韶。
望云霄。
降福与唐尧。